पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली। भाजपा के वरिष्ठ नेता लालकृष्ण आडवाणी और गुजरात के मुख्यमंत्री नरेंद्र मोदी के बीच कुछ दिनों पहले आई कड़वाहट बुधवार को दूर होती हुई दिखी। इसकी पहल आडवाणी की ओर से ही हुई। सूत्रों के मुताबिक बीजेपी के वरिष्ठ नेता लालकृष्ण आडवाणी ने खुद मोदी को फोन किया। उन्होंने गुजरात में उपचुनाव में छह सीटें जीतने पर नरेंद्र मोदी को बधाई दी। मोदी तब पार्टी के अध्यक्ष राजनाथ सिंह के साथ थे। तभी अपने मोबाइल फोन पर आडवाणी की कॉल आई देख मोदी उत्साहित हो गए। उन्होंने खड़े होकर आडवाणी से बात की और आशीर्वाद-बधाई के लिए उनका शुक्रिया अदा किया। इतना ही नहीं वे राजनीति के कितने चतुर खिलाड़ी हैं, इसका अंदाजा इसी बात से लगाया जा सकता है कि फोन पर बात होने के बाद मोदी ने तुरंत आडवाणी के घर जाकर उनसे मुलाकात करने का फैसला किया।
मोदी को जहां गुजरात में सभी सीटों पर हुए उपचुनाव में जीत का श्रेय दिया गया, वहीं बिहार के मुख्यमंत्री नीतीश कुमार ने महाराजगंज लोकसभा उपचुनाव में मिली हार पर पहली बार प्रतिक्रिया देते हुए लालू प्रसाद यादव को खरी खोटी सुनाई है। नीतीश ने कहा, 'एक सीट जीतकर कुछ लोग इतरा रहे हैं, उन्हें इतराने दीजिए। उनके बारे में क्या कहें, अधजल गगरी छलकत जाए।' नीतीश ने जेडीयू छोड़कर आरजेडी का दामन थामने वाले प्रभुनाथ सिंह के पार्टी छोड़ने को अहमियत देते हुए कहा, 'महाराजगंज सीट पर हमारे ही कैंडिडेट (प्रभुनाथ सिंह) पार्टी छोड़कर चले गए। अब वे दूसरी पार्टी से चुनाव जीते हैं। महाराजगंज में वे हमारे नेता ही नहीं इस इलाके (सारण क्षेत्र) के सर्वेसर्वा थे।' 2009 के लोकसभा चुनाव की तुलना करते हुए नीतीश ने कहा, 'पिछले बार के चुनाव में हमें इस सीट पर जो वोट मिले थे, उससे ज्यादा वोट इस बार मिले हैं। हमारे सभी कार्यकर्ताओं ने मेहनत की थी। सहयोगी पार्टी के लोगों ने भी मेहनत की थी। हमने देखा था।'
इससे पहले बुधवार को पांच राज्यों की दस सीटों पर उपचुनाव के नतीजे आए। इनमें चार लोकसभा और छह विधानसभा सीटें। चर्चा सिर्फ गुजरात की हो रही है। या कहें कि सिर्फ नरेंद्र मोदी की। इसलिए नहीं कि यहां सीटें ज्यादा थीं,बल्कि इसलिए कि गुजरात में छहों सीटें भाजपा ने कांग्रेस से छीन ली।
नतीजों से एक और रुख सामने आया है। वो ये है कि बिहार छोड़, सभी राज्यों में सत्तारूढ़ दल जीता है। यानी विधानसभा चुनावों में जदयू की दोबारा जीत पर जिन नीतीश कुमार के गुण गाए जा रहे थे, वही यहां कमजोर दिखाई दे रहे हैं। भाजपा खुशी मना रही है, लेकिन पार्टी में जो मोदी विरोधी खेमा है, उसे झटका लगा है। कांग्रेस की खुशी का कहीं कारण नजर नहीं आया। यही वजह है कि उसने नतीजों पर प्रतिक्रिया भी घुमा-फिराकर दी है। वह तर्क लाई है कि भाजपा भले ही जीती, लेकिन एनडीए का घटक यानी जदयू बिहार में हारा ही है। ऐसी प्रतिक्रिया तभी आती है, जब चुनाव नतीजे खुशी का कोई कारण नहीं छोड़ते।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn